लालित्य और भाव प्रवणता में काव्य के सबसे अधिक निकट की विधा ललित निबंध अंतर्मुखी वृत्ति की बहिर्मुखी गद्यात्मक अभिव्यक्ति है। अभिधा के स्थान पर लक्षण और व्यंजना पर अधिक आश्रित, इसमें सब कुछ ललित हैं- भाषा ललित, शब्दावली ललित, वाक्य-विन्यास ललित, भाव ललित, अभिव्यक्ति ललित, विचार ललित. . . इसमें अत्यंत बारीक पच्चीकारी करनी पड़ती है, इसलिए यह सबसे कठिन विधा है। काव्य में तो आठ-दस पंक्तियाँ भी पर्याप्त हो सकती है, पर इसमें कम से कम तीन-चार पृष्ठ लिखने-पड़ते हैं और उतनी दूर तक ललित भाव बनाए रखना अत्यंत दु:साध्य कार्य है।